Voor geldrugby, toe die Curriebeker nog getel het ... | Maroela Media
Die eertydse voedingsaar van Springbokrugby is toegedruk en tot niet.
Ja, dis die Curriebeker-reeks waarna verwys word, die kompetisie wat deur die jare soveel wonderlike kragmetings en uitstekende drieë opgelewer het; en ook soveel vreugdevolle, maar ook bewoë en hartseer toeskouers, ná wedstryde agtergelaat het.
Ek was 'n laerskoolseuntjie toe ek in 1956 vir Noord-Transvaal onder Hennie Nel ‒ ironies 'n oud-Nataller ‒ in die Ligbloues se eerste weg-eindstryd en Natal in hul eerste nóg, sien speel het. Dit was 'n reënerige dag en ek het net onder die ou horlosie, noordoos op die ou Kingsmead-krieketveld, gesit. My helde van Natal is in die laaste twee minute geklop met 'n drie deur Schalk van Dyk in die hoek waar Castle Corner later was. Die wentelling was net 9-8.
Daar was die lang strafskop, teen die sterk bries in, van Peet Smit wat die Ligbloues in 1970 gekelder het; Natal wat in 1990 op Loftus vir Noord-Transvaal ore aangesit het; die wendrie van Pierre Spies in 1975 teen die Vrystaat wat van die Bloemfonteinse ondersteuners in trane gelaat het.
Wie onthou nog Naas Botha se 24 punte toe die Ligbloues vir Transvaal op Ellispark met 24-18 geklop het? Vier skepskoppe, vier strafdoele. Dit het dié dag selfs 'n rukkie gehael.
Dan was daar die WP se oorheersing tussen 1982 en 1986 toe hulle vyf keer gewen het ‒ die rekord vir eindstryde. Noord-Transvaal het dit tussen 1977 en 1981 ook amper reggekry toe hulle vier gewen het met dié in 1979 teen die WP wat gelykop was.
Die eerste eindstryd is eers in 1939 gespeel, toe Transvaal die WP op Ellispark geklop het. Transvaal het ook onder 'n nuwe stelsel in 1922 die Curriebeker gewen, die heel eerste jaar wat daar nie op 'n sentrale veld gespeel is waar die wenner binne tien dae of so in 'n toernooi beslis is nie.
Die Curriebeker se formaat het gedurig verander. Onder meer is daar nie gespeel as daar 'n toerspan in die land was nie. Dan was daar nasionale proewe en vriendskaplike wedstryde op provinsiale vlak om die land se bestes besig te hou.
Dit is hierdie beginsel wat in 1957 daartoe gelei het dat die Curriebeker oor drie jaar beslis is, hoewel daar net in twee van die jare gespeel is! Die Franse het in 1958 die eerste keer hier kom toer (en die tweetoets-reeks gewen) en daar was dus dié jaar geen wedstryde om die Goue Beker nie.
Geen kompetisie is foutvry nie, veral nie die Superrugby-sirkus nie.
Soms het al 22 die destydse bonde (insluitende Rhodesië en Suid-Wes-Afrika) aan die Curriebeker-reeks deelgeneem, later net die ses of agt of tien beste spanne; soms was dit 'n dubbelronde; en die uitspeelwedstryde is ook beslis met inagneming van waar die twee spanne laas in 'n uitspeelwedstryd teen mekaar betrokke was ‒ en indien nooit, waar hulle laas teen mekaar gespeel het.
Die ander span het dan tuisveldvoordeel gekry.
Vanjaar se kompetisie is ook nie regverdig nie. Elk van die sewe spanne speel een keer teen elke teenstander, met een wedstryd tuis en een weg. Die indeling is volgens verlede jaar se posisies van spanne in die Curriebeker-kompetisie gedoen.
Die nadeel? Jy moet jou sterkste teenstander dalk weg aandurf, met in ruil 'n makliker wedstryd tuis wat jy waarskynlik in elk geval weg ook sou gewen het.
Ja, geld het gewen met die Superreeks wat so lank duur en die Gans wat die eiers in Junie en op die jaareindtoer moet lê.
Vrystaat Cheetahs vs Blou Bulle, Bloemfontein – 19:00
Pumas vs Griekwas, Nelspruit – 14:05
Goue Leeus vs Griekwas, Johannesburg – 19:00
Sharks vs Blou Bulle, Durban – 15:00
Westelike Provinsie vs Vrystaat Cheetahs, Kaapstad – 17:15
Pumas vs Westelike Provinsie, Nelspruit – 19:00
Blou Bulle vs Goue Leeus, Pretoria – 15:00
Vrystaat Cheetahs vs Sharks, Bloemfontein – 17:15
Sharks vs Pumas, Durban – 19:00
Griekwas vs Blou Bulle, Kimberley – 15:00
Goue Leeus vs Vrystaat Cheetahs, Johannesburg – 17:15
Goue Leeus vs Westelike Provinsie, Johannesburg – 15:00
Griekwas vs Vrystaat Cheetahs, Kimberley – 17:15
Blou Bulle vs Pumas, Pretoria – 19:30
Vrystaat Cheetahs vs Pumas, Bloemfontein – 15:00
Sharks vs Goue Leeus, Durban – 17:15
Westelike Provinsie vs Griekwas, Kaapstad – 19:30
Westelike Provinsie vs Sharks, Kaapstad, 14:00
Pumas vs Goue Leeus, Nelspruit – 19:00
Griekwas vs Sharks, Kimberley – 15:00
Blou Bulle vs Westelike Provinsie, Pretoria – 17:15
Hoeveel van hierdie Curriebeker-dood artikels moet ons nog mee toegegooi word. Dit kom al nou vir jare, seker vanaf 2008, en begin nou afgesaag te word…. Nogals 2 in een week op hierdie tuiste. Ons almal weet dit! Die lug is blou, gras is groen! Kom ons skryf daaroor….
1 Sept Vrystaat Cheetahs @ Bloemfontein?
Ek self is baie jammer dat die Curriebeker so afgewater is. Dit was my gunsteling reeks en ek het die reeks baie meer geniet as die superreeks. Maar ons kan niks doen om proffesionele sport te keer nie. As jy wil hê jou span moet die beste wees, dan moet hulle voltyds oefen en kan nie nog 'n beroep beoefen nie. En moenie dink die rugbyspelers in die "amateur" dae het nie ook baie geldelike "voordele" gekry nie. Dit is interessant hoe oud is beroepsport. Rugby liga het reeds in 1896 weggebreek van rugby omdat die spelers betaal wou word.… Lees meer »